Vörukarfa ASÍ hefur hækkað mikið frá því í apríl 2008 , þar til nú í byrjun mars . Verð vörukörfunnar hefur hækkað meira í lágvöruverðsverslunum en öðrum verslunum . Mest hefur hún hækkað í Bónus og Samkaupum-Strax eða um 64% , en minnst hjá Nóatúni um 26% . Þetta kemur fram í nýrri frétt frá Alþýðusambandi Íslands . Verð á mat - og drykkjarvörum í vísitölu neysluverðs hafi þannig hækkað um 46% frá því í apríl 2008 þar til nú . „ Þegar rýnt er í verðhækkanir verslunarkeðjanna á þessum fimm árum má sjá að verðhækkanirnar eru mjög mismunandi eftir verslunarkeðjum . Minnsta hækkunin á þessu tímabili er eins og áður segir hjá Nóatúni en þar hefur verð hækkað um 26% og um 33% hjá Hagkaupum . Mesta hækkun á þessu tímabili er 64% hjá Bónus og Samkaupum-Strax , um 54% hjá Nettó og Tíu-ellefu , hjá Krónunni um 53% og hjá Samkaupum-Úrvali um 46% , “ segir jafnframt í frétt ASÍ um málið .